
A zenei dokumentumok osztályozása

OTDK dolgozatom tárgyának a zenei dokumentumok osztályozását választottam. A terület több szempontból is közel áll hozzám. A 2012-2013-as őszi félév egy szemináriumának keretében foglalkoztam mélyrehatóbban e témakörrel, illetve magam is rendelkezem zenei előképzettséggel.
Munkám célkitűzése a zenei dokumentumok sokszínűségének feltárása, és a terület speciális jellemzőinek bemutatása – zeneszerző – előadóművész problematikája, zenemű – szakirodalom kérdése. Fő célom az volt, hogy megismertessem, hogyan alkalmazzák az általam kiválasztott feltáró módszereket – Egyetemes Tizedes Osztályozás, Flexibilis Zenei Osztályozás, tárgyszavazás, tezaurusz - ma hazánkban a zene területén, illetve, milyen képzési lehetőségei vannak azon könyvtárosok számára, akik szakirányú ismereteiket a zene tudományágában szeretnék elmélyíteni.
A dolgozatot nagyrészt szakkönyvek és szakfolyóiratcikkek felhasználásával készítettem el. Saját kutatómunkaként személyesen konzultáltam három budapesti könyvtár – Fővárosi Szabó Ervin Könyvtár Zenei Gyűjtemény, Országos Idegennyelvű Könyvtár Zeneműtár, Országos Széchényi Könyvtár Zeneműtár – dolgozóival, arról hogyan tárják fel a zenei dokumentumokat. A konzultációk segítségével az alkalmazott módszereket naprakészen mutathattam be.
Következtetések:
Zenei könyvtárosi képzésre egyetemi és főiskolai szakirányok, illetve különböző szakirányú továbbképzések keretében van lehetőség. Előbbi mélyebb tudást ad, a tapasztalatcsere szempontjából azonban utóbbira is nagy szükség van.
A megszerzett információkból arra a megállapításra jutottam, hogy – hasonlóan bármely könyvtár gyűjteményéhez – a zenei könyvtárak állománya sem tárható fel egyetlen módszer kizárólagos alkalmazásával. Az Egyetemes Tizedes Osztályozás és a Flexibilis Zenei Osztályozás mellett kiegészítésként, mindenképpen szükség van tárgyszavak vagy tezaurusz használatára.



